Man by kerk met kettings vasgebind | Netwerk24
Man by kerk met kettings vasgebind
Deur Cara-Lee Dorfling 12 Februarie 2019 21:53
Die polisie ondersoek ’n voorval waar ’n man op 30 Januarie by ’n kerk in Motherwell, Port Elizabeth, vasgeketting is.
Die 20-jarige man, wat glo ’n dwelmverslaafde is, is by ’n St. John’s-kerk met kettings en slotte vasgebind.
Terwyl die polisie die man se kettings losgeknip het, het ’n groep vroue warm water uit emmers na die polisiebeamptes gegooi om te keer dat hulle hom bevry.
Die St.John’s-kerk in Motherwell waar ’n 20-jarige man met kettings vasgebind is. Foto: Argief
Die man se pa het hom glo na die kerk geneem omdat hy gewelddadig raak wanneer hy dwelms gebruik.
Met die polisie se aankoms het die jong man gepleit om vrygelaat te word.
Kapt. André Beetge, polisiewoordvoerder, sê hoewel die water nie warm genoeg was om ernstige brandwonde te veroorsaak nie, is ’n saak van aanranding aanhangig gemaak.
Die polisie hoop om verdere inligting te bekom van mense wat moontlik voorheen ’n slagoffer van die kerk, óf enige ander kerk in Motherwell was waar mense teen hul wil aangehou is.
Die man het nie ’n klag ingedien nie.
Lede van die kerk het in 2015 weggehardloop toe Die Burger se fotograaf ’n foto geneem het. Dit was nadat ’n 13-jarige meisie vasgeketting gekry is. Foto: Argief
In Augustus 2015 het ’n soortgelyke voorval by dieselfde kerk ook ’n opskudding veroorsaak.
’n Meisie is op die vloer gevind waar sy met kettings aan ’n pilaar vasgebind was. Dit is glo gedoen om haar van bose geeste te verlos.
Hoewel die polisie ’n saak van ontvoering ondersoek het, het die nasionale vervolgingsgesag die saak later teruggetrek.
Enkele dae nadat die polisie die 13-jarige meisie bevry het, het ’n man gesê hy was ook vir dae lank met ’n ketting en slot om sy enkel aan die wrak van ’n bakkie by die kerk aangehou.
Beetge sê sover sy kennis strek is niemand van die kerk al voorheen in verband met die soort optrede vervolg nie.
Hy het ’n beroep gedoen op mense wat kerk’n slagoffer van die kerk was, of inligting oor sulke voorvalle het, om hom by 082 302 5882 te bel.
Meer oor: Motherwell | Port Elizabeth | Kerk | Vasgebind